ועדת העבודה, הרווחה והבריאות, כנסת 16, פרוטוקול מספר 211, 2004-07-06 11:30

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: על סדר יומנו תקנות הביטוח הלאומי (בנות שירות לאומי בהתנדבות) (תיקון והוראת שעה), התשס"ד-2004.

שאול יהלום: התקנות הוגשו לנו על-ידי שר הרווחה, חבר הכנסת זבולון אורלב.

שאול יהלום: מי רוצה להסביר אותן?

דוד כנפו: התקנות האלה הן תיקון לתקנות שהעברנו ב-2002, ששינו את הגדרות השירות הלאומי ופירטו כל מיני דברים שלא היו מוגדרים עד אז בתקנות.

דוד כנפו: בתקופה שעברה מאז התגלו כמה ליקויים קטנים שאנחנו מבקשים לתקן בתיקון הזה.

דוד כנפו: הסתבר שהשנתיים האלה לא הספיקו, בשל כמה סיבות, ויש גם ערעורים עקרוניים על העניין.

דוד כנפו: הערעור העיקרי בא מצד עיריית ירושלים, שהיא לא עמותה כמו הגופים האחרים שרשומים.

דוד כנפו: באה עיריית ירושלים אל שר הרווחה ואל כל השרים שהיו מאז וטענה שאנחנו הופכים עכשיו את הקערה על פיה ואומרים לעיריית ירושלים: ההכרה שקיבלת בזמנו היא לא הכרה טובה, אנחנו רוצים שתקימי עמותה.

דוד כנפו: עיריית ירושלים אומרת שהיא מפעילה מערכת יפה של שירות לאומי והיא חושבת שלא צריך לשנות את המציאות שכבר קיימת לגביה.

שאול יהלום: אז מה אתה עושה כשאתה דוחה בשנה?

דוד כנפו: אני דוחה את העניין לעוד שנה כי אנחנו צריכים לחשוב על פתרון טוב.

דוד כנפו: יש כמה דברים שלא מסתדרים לנו מבחינת הארכת הקבע ולכן אנחנו מבקשים לשנות את הסעיף הזה לשלוש שנים.

דוד כנפו: השנתיים מסתיימות בספטמבר ואנחנו מבקשים להאריך את זה לשנה נוספת, עד ספטמבר הבא.

מתן וילנאי: הם יתאימו את עצמם עד אז?

דוד כנפו: הם יתאימו את עצמם, או שאנחנו נמצא דרך להפעיל את זה בצורה אחרת.

דוד כנפו: אני יודע שיש כאן בעיה.

מתן וילנאי: כמה בנות שירות לאומי מפעילים בירושלים?

רחל הרניק: 350 בנות ובנים.

מתן וילנאי: בבתי-ספר?

רחל הרניק: לא.

רחל הרניק: ברווחה, חברה וחינוך מיוחד.

רחל הרניק: מעבר לכך, יש לנו גם קבוצה של צעירים בעלי צרכים מיוחדים שהשתלבו בשירות לאומי בצורה יפה מאוד.

דוד כנפו: הסעיף השני מתקן כמה דברים שהם לא בסדר בתקנות.

דוד כנפו: פסקה 2(1) מתייחסת ל"אזור".

דוד כנפו: "האזור" על-פי הגדרות המוסד לביטוח לאומי זה יהודה, שומרון ועזה.

דוד כנפו: היות ואנחנו סמוכים על שולחנו של הביטוח הלאומי בחוק הזה אנחנו צריכים לכלול את "האזור" כמקום שבו מי שעושה שירות לאומי מתייחס לישראל.

דוד כנפו: במצב הקיים היום זה כאילו חוץ-לארץ ואז צריך אישור מיוחד.

שאול יהלום: הכוונה למי שעושה שירות לאומי למשל בלשכת הרווחה במעלה אדומים.

דוד כנפו: פסקה 2(2) – על-פי התקנות יש לנו ועדה מייעצת שחברים בה נציגי משרדי הממשלה השונים שמפעילים שירותים.

דוד כנפו: כאן קבענו שיש להתייעץ עם שר הרווחה על המדיניות או הנושאים שעולים על הפרק מעת לעת.

דוד כנפו: לפני כן נאמר בתקנה "באישור הוועדה" אך על-פי המלצת נציג משרד המשפטים, עו"ד אמנון דה-הרטוך, ועדה מייעצת לא יכולה לאשר אלא היא יכולה לתת ייעוץ.

דוד כנפו: לכן אנחנו מבקשים לתקן את הסעיף הזה.

דוד כנפו: פסקה 2(3) מתייחסת לתקנה 8 לתקנות העיקריות.

דוד כנפו: יש כאן רק עניין של ניסוח, במקום "חדלו להתקיים" יבוא "לא מתקיימים".

דוד כנפו: זה מתייחס לסעיף הראשון, שאם התנאים לא מתקיימים בפועל אז אנחנו נפסיק את ההכרה בגוף.

דוד כנפו: פסקה 2(4) – בנוסח הנוכחי כל מה שקשור לשירות הלאומי כפוף להתייעצות עם הוועדה.

דוד כנפו: על-פי המלצת עו"ד דה-הרטוך, אנחנו משנים את זה לנושאים שהשר ימצא לנכון להביא בפניה להתייעצות ולא כל נושא, כי אחרת אין לדבר סוף.

דוד כנפו: אלה הנושאים שאנחנו מבקשים לתקן.

ג'ודי וסרמן: אני מבקשת להעיר על התיקון האחרון של סעיף 2(4), שמתקן את תקנה 9(ב) לתקנות העיקריות.

ג'ודי וסרמן: תקנה 9(ב) קובעת כדלקמן: "הוועדה המייעצת תמלא את התפקידים הקבועים לה בתקנות אלה וכל עניין אחר לעניין תקנות אלה".

ג'ודי וסרמן: כלומר, לוועדה המייעצת יש סמכות רחבה לדון בכל נושא הקשור לשירות לאומי, יש לה סמכות להמליץ לשר.

ג'ודי וסרמן: מה שמציעים כאן הוא להעביר את הסמכות של הוועדה המייעצת רק לדברים "שיביא בפניה השר להתייעצות עמה".

ג'ודי וסרמן: השאלה אם ראוי לעשות את זה.

ג'ודי וסרמן: אנחנו מכירים בחקיקה גם דגמים כאלה וגם דגמים אחרים.

ג'ודי וסרמן: יש כאן צמצום הסמכות.

שאול יהלום: עד היום הוועדה היתה יכולה לדון בכל נושא.

דוד כנפו: אמר לנו עו"ד דה-הרטוך שלא מתקבל על הדעת שוועדה מייעצת תוכל להעלות כל נושא.

דוד כנפו: זאת ועדה שדנה בסטטוס של הדברים ואם נושא מטריד את השר או את המשרדים הם יכולים להעלות אותו.

דוד כנפו: יש פרוצדורה לפיה גם נציגים אחרים יכולים להעלות נושאים לדיון, לא רק השר.

ג'ודי וסרמן: אני יכולה להציג כמה מודלים.

שאול יהלום: נמצא כאן נציג משרד המשפטים?

שי סומך: זאת היתה העמדה של עו"ד אמנון דה-הרטוך, שהוא גם חבר הוועדה המייעצת, והוא לא נמצא כאן כדי לנמק אותה.

שי סומך: אם תשאלו אותי אישית, אני יכול לחיות עם שני הדגמים.

שאול יהלום: זאת עמדת הממשלה או סתם רעיון של עו"ד דה-הרטוך?

שאול יהלום: בדרך כלל, לפי ניסיוני, מצווה להתנגד לכל מה שמר דה-הרטוך רוצה.

דוד כנפו: דווקא כאן אנחנו לא מתנגדים.

שאול יהלום: למה?

דוד כנפו: כי אנחנו חושבים שזה פותח - - -

מתן וילנאי: אם אתם לא מתנגדים, תבדקו את עצמכם.

שאול יהלום: קודם כול, מי שממנה את הוועדה הוא השר בעצמו.

שאול יהלום: אתה נותן כאן לשר שני שסתומים: 1) הוא ממנה את הוועדה.

שאול יהלום: 2) אתה נותן לו סמכות להיות האחראי היחיד לתכנים שיידונו בה.

דוד כנפו: השר ממנה את הוועדה אבל נשלחים נציגי המשרדים השונים.

שאול יהלום: בסדר, אבל הוא יכול לסכם עם כל שר איך הוא רוצה שהדברים יהיו ומי הנציגים והוא קובע מי יהיה היושב-ראש, ויש לו גם נציג שלו בעצמו ונציג המוסד לביטוח לאומי שהוא יכול לכוון אותו.

שאול יהלום: זאת אומרת, יש לו כאן מעמד יפה מאוד בתוך הוועדה.

שאול יהלום: הוועדה המייעצת "תמלא את התפקידים הקבועים לה בתקנות אלה וכל עניין אחר לעניין תקנות אלה".

שאול יהלום: היא לא יכולה עכשיו לדון נניח בבחירות בארצות-הברית כי זה לא שייך לתקנות האלה.

שאול יהלום: היא דנה רק במה שקבוע בתקנות.

שאול יהלום: אם השר היה מבקש את זה מאתנו, מילא אבל מי שמבקש את זה הוא מר דה-הרטוך, זה שונה.

דוד כנפו: זאת בקשה של שר הרווחה.

דוד כנפו: הוא הציג את התקנות האלה.

יואב ארבל: לא היה ברור אילו דברים צריך להביא בפני הוועדה הזאת.

יואב ארבל: בעצם כל דבר שקשור לשירות הלאומי קשור לתקנות האלה.

יואב ארבל: לכן היה צורך להבהיר מה יובא בפני הוועדה.

שאול יהלום: אבל השר הוא בוודאי הממונה על העניין והוא יכול להביא כל נושא.

ג'ודי וסרמן: אתם רוצים להגביל את הוועדה רק לנושאים שיביא השר.

שאול יהלום: היום למשל נכתב בעיתון "הארץ" על עמותה בשם "שלומית" שממיינת את מי שפונה אליה.

שאול יהלום: היא קבעה לה איזו מדיניות.

שאול יהלום: אני לא יודע אם זה מעניין את השר אבל יכול להיות שנציג שר הביטחון ירצה להעלות את זה בוועדה.

שאול יהלום: אז הוא לא יוכל?

דוד כנפו: הוא בוודאי יכול.

דוד כנפו: קבענו נוהל כיצד יכולים להעלות נושאים לדיון בוועדה.

שאול יהלום: לפי התיקון המוצע כאן אסור לוועדה לדון בדבר אלא אם כן השר העלה אותו בפניה.

מתן וילנאי: אם חבר ועדה רוצה להעלות נושא הוא צריך ללכת לשר או ליושב-ראש הוועדה ולבקש שזה יעלה?

דוד כנפו: בתקנה 9(ג) נאמר כדלקמן: "הוועדה המייעצת תקבע את סדרי עבודתה".

דוד כנפו: קבענו נוהל עבודה של הוועדה והחברים יכולים להעלות נושאים לדיון, אין שום בעיה.

שאול יהלום: זה סותר את האמור בתקנה 9(ב).

ג'ודי וסרמן: יש סתירה בין (ב) ל-(ג).

ג'ודי וסרמן: תקנת משנה (ג) היא טכנית והיא קובעת נהלי עבודה ואילו תקנת משנה (ב) זה המהות.

שאול יהלום: למה אתם מציעים לתקן את זה?

שאול יהלום: מה אכפת לכם?

שאול יהלום: האם היו אילו בעיות בעניין הזה?

דוד כנפו: לא היו בעיות.

דוד כנפו: זה דורש מאתנו שהוועדה תתכנס כל שבוע לדון על כל מיני נושאים.

שאול יהלום: נושאים שמעלים חבריה.

שאול יהלום: מי יושב-ראש הוועדה?

דוד כנפו: אני יושב-ראש הוועדה.

שאול יהלום: אז תקבל שעות נוספות ...

מתן וילנאי: תמיד אמרתי שהדבר היחיד שמפריע לי בצבא הוא שיש חיילים.

מתן וילנאי: אתה אומר שהדבר היחיד שמפריע לך בוועדה זה שיש חברי ועדה.

מתן וילנאי: חברי ועדה זה אכן בעיה, אני מודה.

מתן וילנאי: גברתי היועצת המשפטית, מה ההערה שלך לסעיף הראשון, על ההארכה משנתיים לשלוש שנים?

מתן וילנאי: זה סביר?

מתן וילנאי: עיריית ירושלים לא תעשה כלום בשנה הזאת.

שאול יהלום: בואו נשמע את גברת הרניק.

שאול יהלום: תסבירי לנו מה דורשים מכם ומדוע זה לא מסתדר.

רחל הרניק: על-פי התקנות גוף שמפעיל שירות לאומי חייב להיות עמותה, גוף שלא למטרת רווח.

רחל הרניק: עיריית ירושלים היא עירייה, גוף סטטוטורי.

רחל הרניק: לכן יש כאן איזה סתירה פנימית.

רחל הרניק: אנחנו הקמנו בתוך עיריית ירושלים יחידה עצמאית שמנותקת משאר העירייה.

רחל הרניק: אנחנו עובדים כמשק סגור.

שאול יהלום: השאלה היא מי מפעיל את השירות הלאומי.

שאול יהלום: אדוני כראש אכ"א לשעבר יודע, היית בוועדת שפיר וכל מה שקשור לזה.

שאול יהלום: בדרך כלל ההסדר הוא שיש עמותות שמפעילות את השירות הלאומי.

שאול יהלום: עכשיו באה עיריית ירושלים, בגלל גודלה, בגלל יוזמתה, בגלל שהיא היתה בין הראשונים בעניין הזה ואמרה: אני לא רוצה להשתדך לעמותה, אני רוצה להפעיל את זה בצורה עצמאית.

מתן וילנאי: עכשיו כל רשות מוניציפלית תגיד את זה.

שאול יהלום: השר לא חייב להתיר את זה.

שאול יהלום: אנחנו מדברים על הסטטוס קוו.

רחל הרניק: כבר עשר שנים אנחנו עובדים כך.

שאול יהלום: הם עובדים כבר 10 שנים ומפעילים הרבה בנות שירות לאומי.

שאול יהלום: בפני כל עירייה תמיד עומדת השאלה האם ליצור חברות עירוניות או להפעיל את העניין בעצמן.

מתן וילנאי: אז בואו נחריג את ירושלים כמקרה מיוחד.

דוד כנפו: אנחנו מוכנים לעשות את זה.

שאול יהלום: פרט לירושלים, מי עוד יש?

דוד כנפו: יש התעניינות בעיריות אחרות ויש בהן כל מיני אנשים שעוסקים בזה אבל עד היום הם לא ביקשו הכרה.

דוד כנפו: אחד היועצים המשפטיים אמר לנו: אם כבר מאפשרים לעיריית ירושלים אז צריך לפתוח את זה בפני כל העיריות.

דוד כנפו: אמר השר: אני לא רוצה להכיר בכל העיריות.

דוד כנפו: יש היום יוצא מן הכלל אחד, עיריית ירושלים, אני מוכן שירושלים תמשיך לפעול כך.

דוד כנפו: אני לא רוצה לפתוח את זה למקומות אחרים.

ירון לוץ: דבר כזה יעמוד במבחן משפטי?

ג'ודי וסרמן: היום התקנה קובעת שזאת חייבת להיות עמותה רשומה בישראל.

ג'ודי וסרמן: אלה התקנות שאושרו בשנת 2002, נחתמו על-ידי השר ואושרו על-ידי הוועדה הזאת.

ג'ודי וסרמן: קיימת בעיה לגבי גוף אחד שפועל כבר כמה שנים ורוצים לתת לו הכרה.

דוד כנפו: יש לו הכרה.

ג'ודי וסרמן: רוצים לאפשר לו להמשיך לפעול.

ג'ודי וסרמן: הדבר הנכון לעשותו כנראה, ואולי לא עכשיו הזמן לעשות אותו כי צריך מישהו לחשוב על כל האופציות, הוא לאפשר איזו הוראת מעבר ולקבוע שגוף שפעל במשך כך וכך שנים בתקופה קודמת לפי ההנחיות הקיימות יהיה רשאי להמשיך לפעול.

מתן וילנאי: זאת תשובה שתיתן לכאורה מענה רק לירושלים.

ג'ודי וסרמן: שתיתן מענה לכאורה לאותם גופים שלא עומדים בזה.

ג'ודי וסרמן: אבל שוב, צריך לבחון את כל הגופים שלא עומדים בדרישות התקנה הזאת, שהם לא עמותות, לראות אם ראוי להחיל את זה על כולם.

ג'ודי וסרמן: לכן לא הייתי מציעה לעשות את זה כרגע כי יכול להיות שגופים נוספים לא עומדים בתנאי.

ג'ודי וסרמן: אבל זאת הדרך לפעול כאשר מסדירים משהו לפי הנחיות חדשות וקיימים גופים אחרים שיש הצדקה עניינית להמשיך ולהכיר בהם.

מתן וילנאי: נראה לי שזה עדיף מאשר להוסיף עכשיו עוד שנה.

שאול יהלום: צריכים שנה כדי להיערך לעניין.

דוד כנפו: זאת הכוונה שלנו.

ג'ודי וסרמן: צריך לבחון את כל הגופים, לראות אם זאת הדרך הנכונה.

שאול יהלום: אני מציע שאנחנו נאשר את זה כעת לשנה אחת אבל אני מבקש ממשרד הרווחה לא להשאיר את זה לעוד שנה כי אם תבקשו שזה יוארך ל-4 שנים אנחנו כבר לא נרצה להאריך יותר.

שאול יהלום: במהלך השנה הנוספת תקדישו לעניין הזה מחשבה.

שאול יהלום: אם תשכנעו את עיריית ירושלים להקים עמותה, מה טוב.

שאול יהלום: אם עיריית ירושלים תתנגד להקים עמותה אז אתם יכולים להוסיף סעיף בחוק, לפיו "כל מי שפעל במשך 10 השנים האחרונות דינו כדין עמותה".

שאול יהלום: זה יכסה את מי שצריך.

ירון לוץ: אז למה צריך עוד שנה?

ג'ודי וסרמן: צריך לבחון את כל הגופים האחרים שזה ישפיע עליהם.

דוד כנפו: אנחנו מתכוונים במהלך השנה הקרובה לעשות עוד שינוי מהותי מאוד.

שאול יהלום: אנחנו מבקשים שבשנה הזאת לא יאושר גוף נוסף.

שאול יהלום: אנחנו באים לפתור את הבעיה של עיריית ירושלים.

דוד כנפו: עיריות – לא, אבל גופים נוספים – כן, לפי התקנות.

שאול יהלום: מי שעומד בחוק – אני לא יכול להגיד לך מה לעשות.

שאול יהלום: אבל בשל העניין היוצא מן הכלל של עיריית ירושלים אל תנצלו את זה להכניס כל מיני גופים אחרים שלא עומדים בחוק.

דוד כנפו: אין בכלל אפשרות כזאת כי זה רק למי שהוכר כבר לפני התקנות האלה.

דוד כנפו: זה הוראת מעבר.

ירון לוץ: מה המשמעות לגבי גוף שהוכר עוד לפני התקנות אך חלפו השנתיים והוא לא עומד בדרישות?

דוד כנפו: לכולם זה יוארך באופן אוטומטי לשלוש שנים.

שאול יהלום: פרט לעיריית ירושלים יש עוד גופים?

דוד כנפו: יש 7 גופים.

דוד כנפו: עיריות – יש רק אחת.

יצחק לנגה: עיריית ירושלים עובדת כבר 10 שנים ורוצים לאפשר לה – בגלל שהיא עובדת כבר 10 שנים ובגלל שיש לה 350 בנות – להתארגן ולכן צריך הוראת מעבר.

יצחק לנגה: זה הרעיון ולכן צריך שנה.

יצחק לנגה: השאלה מה ההתייחסות לגופים שלא עובדים 10 שנים אלא רק שנה-שנתיים ולא עומדים בדרישות שנקבעו בתקנות.

יצחק לנגה: האם ההארכה של שנה תחול גם עליהם?

ג'ודי וסרמן: הם לא עומדים בתנאים של התקנות או בתנאים אחרים?

צבי במברגר: האם ההארכה גורפת?

שאול יהלום: יש גופים כאלה?

קריאה: כן.

שאול יהלום: מר כנפו אומר שאין.

דוד כנפו: עיריות – אין עוד אחרות.

דוד כנפו: הם מדברים עכשיו על גופים מוכרים קיימים שספק אם הם עומדים בתנאים הבסיסיים של התקנות.

דוד כנפו: ההארכה הזאת משנתיים לשלוש שנים תחול גם עליהם.

דוד כנפו: אנחנו לא נעשה הבחנה ונגיד שלעיריית ירושלים אנחנו מאריכים ולגופים האלה לא מאריכים.

ירון לוץ: יש הבדל מהותי כי עיריית ירושלים באמת עובדת כמו שצריך.

שאול יהלום: אני מבקש שתיתן לי דוגמאות.

דוד כנפו: אני יכול לתת דוגמאות אבל אני לא רוצה להיכנס פה לשמות, זה לא בית-דין שדה.

דוד כנפו: אני חושב שלא זה המקום לבדוק עמותות ולהגיד מי לא עומדת בדרישות.

שאול יהלום: זה לא כדין אבל זה כן המקום לבדוק את העניין, עם כל הכבוד.

שאול יהלום: כמו שיש צה"ל אחד, המטרה של הממלכה היא שהשירות הלאומי יתחזק.

שאול יהלום: חלק מהחיזוק שלו זה היוקרתיות שלו.

שאול יהלום: אם 84 עמותות עוסקות בזה אז היוקרה מתמסמסת.

שאול יהלום: אז 84 נותנות 84 סוגי תעודות ואישורים.

שאול יהלום: כל הרעיון הוא שיש גוף מקביל ואז הבת יודעת: אני לא הולכת לצבא, אני הולכת לשירות לאומי.

שאול יהלום: אנחנו לא הגענו לימות המשיח שתהיה עמותה אחת, וכך צריך היה להיות, אז יש לנו 7 עמותות פעילות.

שאול יהלום: אנחנו לא רוצים לקום בעוד שנה ולמצוא 14 עמותות.

שאול יהלום: לכן זה כן המקום לבדוק את העניין.

שאול יהלום: אם יש כמה גופים שעוסקים בעניין הזה מלכתחילה, והם כבר מקובלים וידועים, וכל הכבוד שהם פתחו בעניין הזה, אז אנחנו אומרים שיש לפטור אותם.

שאול יהלום: אבל שעל הרכבת הזאת יעלו עכשיו עוד כל מיני ארגונים, בגלל שהוספתם עוד שנה?

שאול יהלום: עד כה הם לא עברו את הרף אז הם צריכים ללכת.

שאול יהלום: לכן אני מבקש שתיתן לי דוגמאות.

שאול יהלום: אם תיתן לי דוגמה שדומה לעיריית ירושלים, אני אבין.

שאול יהלום: אם זה איזה גוף שהתחיל היום להתארגן, זה משהו אחר.

דוד כנפו: אתן דוגמה.

דוד כנפו: יש עמותה שהיום כלולה בין הארגונים המוכרים ועומדת על סף ה-250.

דוד כנפו: האם נפסול אותה היום בגלל שאין לה עדיין 250 או שהיא תיהנה מההארכה הזאת לשנה נוספת כדי להתגבש ולהשלים את ה-250?

דוד כנפו: אני חושב שיהיה לא הוגן לפסול אותה ולתת לעיריית ירושלים את האישור להמשיך.

שאול יהלום: ומה תעשה בעוד שנה?

דוד כנפו: אם בעוד שנה הם לא יגיעו ל-250 נפסול אותם.

שאול יהלום: למה בעוד שנה יהיה הוגן להכשיר את עיריית ירושלים ולא את העמותה האחרת?

שאול יהלום: הרי הם לא ידעו שאתה מתכוון לתת להם עוד שנה.

שאול יהלום: הם ידעו שיש להם שנתיים להתארגן ולא הצליחו למלא את הדרישות.

שאול יהלום: הם צריכים עכשיו לחבור עם אחת העמותות הקיימות.

דוד כנפו: הם לא ידעו אבל הם יידעו.

דוד כנפו: הם יטענו שהם מופלים לעומת עיריית ירושלים ואנחנו נצטרך להצדיק את ההחלטה הזאת.

מתן וילנאי: בשבע העמותות האלה, בחלק מהן יש פחות מ-250 בנות שירות לאומי?

דוד כנפו: רק באחת מהן יש פחות מ-250.

מתן וילנאי: אם מכשירים אותם אז נשאר בדיוק אותו מספר גופים.

מתן וילנאי: נכון?

יצחק לנגה: אם מאריכים בשנה אז יש לו עוד שנה להתמודד עם זה.

דוד כנפו: מדובר על עמותה שנקראת ש"ל – "שירות לאומי אזרחי", והיא פועלת בצפון.

יצחק לנגה: היא רחוקה מ-250.

יצחק לנגה: בסך הכול אנחנו משתדלים שהפעילות של העמותות תהיה מתואמת היטב אבל אנחנו נתקלים היום בכל מיני תופעות שלא הכרנו בעבר בשירות הלאומי, כמו מסחור.

יצחק לנגה: אני חושב שההארכה בשנה, למפעל השירות הלאומי בוודאי לא תועיל.

שאול יהלום: אנחנו רוצים לפתור את הבעיה של עיריית ירושלים ולא את כל הבעיות.

שאול יהלום: אם יש מי שלא הצליח למלא את התנאים בתוך שנתיים לא צריך לתת לו פריבילגיה.

שאול יהלום: עיריית ירושלים – יש לנו יחס טוב לבירה.

שאול יהלום: מה גם שעיריית ירושלים פועלת כך כבר עשר שנים ולא היו תלונות.

שאול יהלום: אז אין כאן בעיה.

שאול יהלום: לכן אנחנו רוצים לפתור את הבעיה של עיריית ירושלים ושעל הפתרון הזה לא יטפסו גם ש"ל, מר אמנון דה-הרטוך וכל מיני דברים כאלה.

שאול יהלום: לכן אני מציע שיימצא כאן פתרון לעיריית ירושלים.

מתן וילנאי: צריך למצוא דרך להחריג את עיריית ירושלים.

ג'ודי וסרמן: אני חושבת שהשר צריך לשקול את כל הנסיבות.

ג'ודי וסרמן: אם זה האגודה שצוינה כאן שיש לה פחות מ-250, הוא צריך לחשוב אולי גם לגביה לעשות החרגה.

ג'ודי וסרמן: אינני יודעת כמה שנים היא פועלת אבל אם למשל היא פועלת כבר 10 שנים - - -

רחל הרניק: היא פועלת 3 שנים.

דוד כנפו: היא פועלת לפני תחילת התקנות.

ג'ודי וסרמן: אני חושבת שלא נכון שהוועדה תפעיל עכשיו את שיקול דעתה במקום שיקול הדעת של השר, האם להחריג לתקופה מסוימת או להשאיר את ההוראות הקודמות שחלו לפני תחילת התקנות רק לגבי גוף כזה ולא לגבי גוף אחר, רק לעניין עמותה ולא לעניין שאר המתנדבים וכולי.

ג'ודי וסרמן: או שמאריכים לכולם או ששולחים את המשרד הביתה לעשות שיעורי בית ולבוא לכאן עם פתרון אחר.

ג'ודי וסרמן: אני חושבת שאין לוועדה די נתונים לקבוע הוראה פרטנית רק לגבי גוף אחד ולא לגבי גוף אחר.

שאול יהלום: למה?

שאול יהלום: הרי סביב השולחן הזה אין שום מחלוקת על הפעילות של עיריית ירושלים.

שאול יהלום: מצד שני, כל שאר הגופים לא עמדו בהוראת המעבר.

שאול יהלום: לכן אם נמצא כאן נוסחה שתשאיר את הוראת המעבר לשנתיים ותאמר את מה שרצינו לומר: "וכן כל גוף שפעל משנת 1994" למשל, או "שפעל 10 שנים" – מדוע לא?

שאול יהלום: אם נפתור עכשיו את הבעיה של עיריית ירושלים אז אפשר להתקשר לשר ולשאול אם הוא מסכים לכך.

ג'ודי וסרמן: אני חושבת שאין בפני הוועדה את כל הנתונים.

ג'ודי וסרמן: יתכן שיש עמותה אחרת שפעלה 9 שנים.

שאול יהלום: אבל נמצא כאן האדם שעוסק בזה במשרד הרווחה, מר כנפו.

ג'ודי וסרמן: הוא אומר בעצמו שלא כדאי עכשיו לקבוע כללים לגבי עמותות, שיש לו כמה וכמה עמותות.

דוד כנפו: אנחנו לא הולכים לקבוע עכשיו כללים שונים.

דוד כנפו: כפי שאמרתי, המדיניות הזאת, על ההארכה בשנה נוספת, היא בהסכמת השר.

דוד כנפו: התחלתי להגיד שבמהלך השנה הזאת אנחנו רוצים להעביר את כל נושא השירות הלאומי מחוק הביטוח הלאומי לחוק עצמאי שיגדיר את השירות הלאומי והתקנות ישתלבו בו.

שאול יהלום: פרט לעיריית ירושלים, שנעמיד אותה לרגע בצד, כל שאר הגופים לא עמדו בעניין של שנתיים.

שאול יהלום: הם היו צריכים להיות עמותה, היו צריכים להפעיל 250 בנות שירות לאומי.

דוד כנפו: כולם עומדים בדרישות.

דוד כנפו: גם ש"ל עומד בדרישות.

שאול יהלום: אז הוא מוכר.

שאול יהלום: אז למה צריך להאריך משנתיים לשלוש שנים?

דוד כנפו: ההארכה היא לשלוש שנים לכל הגופים כי אנחנו לא יכולים עכשיו לתת תשובה לעיריית ירושלים ולכתוב בתקנות "עיריית ירושלים".

ירון לוץ: אפשר לומר: "מי שפועל עשר שנים".

דוד כנפו: אולי זה 15 שנה?

יצחק לנגה: זאת הסיבה שדנים כאן.

דוד כנפו: לא נתקן תקנות באופן מהותי במסגרת הדיון בוועדה.

דוד כנפו: יש הליך מסוים שצריך ללכת בו.

ירון לוץ: כדי לתת לעיריית ירושלים את מה שמגיע לה אנחנו מכשירים את השרץ.

ג'ודי וסרמן: עיריית ירושלים היא יוצאת מן הכלל אבל אני לא יודעת אם אין עוד מישהו שהוא יוצא מן הכלל במקום אחר.

שאול יהלום: אני לא אפעל בניגוד לעצת היועצת המשפטית.

שאול יהלום: לא נאשר עכשיו את התקנות.

שאול יהלום: אתם תבואו לדיון אצל השר.

שאול יהלום: המטרה שלנו היא להחריג את עיריית ירושלים על-ידי מציאת נוסחה כבר בתקנות האלה, למשל "מי שפועל 10 שנים" או "מי שהתחיל בפעילות לפני שנת ...".

שאול יהלום: אנחנו לא רוצים את סעיף 2(4) ולא מעוניינים לתת הכשרה למי שלא הצליח למלא את הדרישות בתוך שנתיים.

שאול יהלום: אלא אם כן השר יבוא ויגיד שאין לו ברירה, הוא חייב, הוא הבטיח, אני לא יודע מה.

שאול יהלום: לכן כרגע אנחנו לא נאשר את התקנות.

שאול יהלום: אתם תציגו בפני השר את שתי הבעיות הבאות: 1) אנחנו מבקשים להחריג את עיריית ירושלים כבר עכשיו.

שאול יהלום: מי שלא הצליח למלא את הדרישות בשנתיים הללו – לא להתיר לו, אלא אם כן יש כאן מקרה יוצא מן הכלל שהשר יבוא ויגיד שאין לו ברירה.

שאול יהלום: בשנה הזאת יכול להיות מצב שמי יודע מי יתפרץ אל תוך העניין.

שאול יהלום: 2) אנחנו מבקשים למחוק את סעיף 2(4).

דוד כנפו: התקנות האלה הן במסגרת תקנות הביטוח הלאומי.

דוד כנפו: השר נתן לנו את כל הסמכות ואני חושב שהוא יהיה בדעה שאני אומר היום.

דוד כנפו: אנחנו מבקשים להאריך את זה בשנה כדי לתת לנו אפשרות לעשות את כל השינויים עליהם אנחנו מדברים.

דוד כנפו: להחזיר אותנו עכשיו לדיון ואחר-כך נצטרך להביא את זה גם לאישור המוסד לביטוח לאומי, זה ייקח עוד כמה חודשים ואז אנחנו ניכנס לתקופה שאחרי ספטמבר.

דוד כנפו: אנחנו מבקשים לא להגיע לכך שהגופים יפעלו בצורה לא חוקית.

דוד כנפו: אני מבקש לאשר את התקנות ואנחנו נתקן את זה במהלך השנה.

דוד כנפו: את פסקה 2(4) אנחנו מוכנים למחוק, זה לא עקרוני.

שאול יהלום: כבר מחקנו את זה.

שאול יהלום: איך נוכל לחייב את השר לדון בכל עמותה כזאת שלא עומדת בקריטריונים לגופה, לא באופן אוטומטי?

דוד כנפו: אנחנו עושים את זה.

דוד כנפו: כל העמותות נבדקות הלכה למעשה.

שאול יהלום: העמותות האלה נמצאו בתחרות.

שאול יהלום: הן אומרות: גמרנו את השנתיים, למה אתה נותן להם עכשיו עוד שנה?

שאול יהלום: הם לא עמדו בקריטריונים.

שאול יהלום: תן לנו לפעול.

שאול יהלום: למה אנחנו צריכים תחרות כזאת?

דוד כנפו: אולי נציגי העמותות האחרות אומרים שאותה עמותה לא עומדת בקריטריונים אבל זה לא מה שאני אומר.

ירון לוץ: אם הם עמדו בקריטריונים אז תנו להם אישור.

דוד כנפו: אם אני מאריך את זה בשנה אני לא צריך לתת אישור.

שאול יהלום: אם הם עומדים בקריטריונים אז אתה לא צריך להאריך בשנה.

דוד כנפו: אני כן צריך להאריך בשנה כי זה חלק מכל הפרוצדורה.

דוד כנפו: כל הארגונים מקבלים את השנה הנוספת.

דוד כנפו: אנחנו בדקנו את כל העמותות וקשה לנו לפסול את העמותה הזאת מסיבות אחרות.

דוד כנפו: לא שאנחנו מתכוונים להאריך להם, זאת לא הכוונה.

דוד כנפו: אבל אני אומר, לא יתכן שבדיון כזה אנחנו נפסול עמותה.

דוד כנפו: לא הגענו למסקנה שהם לא עומדים בקריטריונים.

יואב ארבל: יש גם מאות בנים ובנות שרשומים שם לקראת השנה הבאה.

יצחק לנגה: הבקשה הראשונה לא היתה לפסול אבל פרט לכך, אתה מחטיא את המטרה האמיתית.

יצחק לנגה: המטרה האמיתית כפי שהוצגה כאן היא לעזור לעיריית ירושלים, זה נאמר חד-משמעית.

יצחק לנגה: למה ליצור עכשיו מטרות אחרות?

יצחק לנגה: אם לא זאת המטרה אז שים את כל המטרות על השולחן.

יצחק לנגה: אם זאת היתה המטרה אז בואו נתייחס למטרה הזאת בלבד.

דוד כנפו: זאת לא המטרה בכלל.

שאול יהלום: אנחנו לא נאשר עכשיו את התקנות.

שאול יהלום: אני רוצה להתייעץ על כך עם שר הרווחה.

דוד כנפו: אני מבקש, אם אפשר, לקבוע דיון נוסף בהקדם.

שאול יהלום: כן, בוודאי.

שאול יהלום: תודה רבה.

שאול יהלום: הישיבה נעולה.